ประชาชนชาวร้อยเอ็ดต่างหลั่งไหลบริจาคโลหิต ตามโครงการ "จิตอาสาทำความดี 1,010,101 ซีซี" ได้โลหิตกว่า 1,700,000 กว่าซีซี
นายแพทย์มนต์ชัย วิวัฒนาสิทธิพงศ์ ผู้อำนวยการโรงพยาบาลร้อยเอ็ด กล่าวว่า ตามที่ โรงพยาบาลร้อยเอ็ด ร่วมกับเหล่ากาชาดจังหวัดร้อยเอ็ด จัดกิจกรรมรับบริจาคโลหิตตามโครงการ "จิตอาสาทำความดี 1,010,101 ซีซี" บริจาคโลหิตถวาย เนื่องในโอกาสวันเฉลิมพระชนมพรรษา สมเด็จพระเจ้าอยู่หัวมหาวชิราลงกรณ บดินทรเทพยวรางกูร 28 กรกฎาคม 2561 โดยเริ่มโครงการมาตั้งแต่ต้นเดือนกรกฎาคมแล้วนั้น มีประชาชนหลายภาคส่วนต่างให้ความสนใจเข้าร่วมกิจกรรมเป็นจำนวนมาก จากที่ตั้งเป้าไว้ที่ 1,010,101 ซีซี ปรากฏว่า ณ เวลานี้ได้รับโลหิตจากการบริจาคทั้งสิ้น 1,700,000 กว่าซีซี หรือประมาณ 3,000 กว่าถุง ซึ่งมากเกินเป้าที่ตั้งไว้

โดยตลอดทั้งปีจังหวัดร้อยเอ็ดต้องการโลหิตประมาณ 30,000 ถุง เฉลี่ยเดือนละประมาณ 2,500 ถุง การได้รับบริจาคครั้งนี้ ถือเป็นการทำบุญแก่บุคคลอื่นอย่างเท่าเทียม โดยไม่ได้คำนึงถึงสถานะใด ๆ จึงขอบคุณพี่น้องประชาชนที่บริจาคทุกคน ซึ่งทางโรงพยาบาลจะสำรองโลหิตไว้ เพื่อให้บริการประชาชนด้านการรักษาต่อไป และหลังจากนี้ประชาชนยังสามารถมาบริจาคได้ตามปกติที่โรงพยาบาลร้อยเอ็ด